**OVERGREPSMOTTAK FOR INNBYGGERE I ANDØY KOMMUNE**

Overgrepsmottak er et tilbud for deg som har vært utsatt for vold i nære relasjoner, voldtekt eller andre seksuelle krenkelser.

Dersom du har behov for å kontakte Overgrepsmottaket kan du ringe Legevakt 116 117. De vil sette deg i kontakt med Overgrepsmottaket i Bodø som ligger ved Bodø legevakt. Reise til og fra vil bli dekket av det offentlige. Du har også anledning til å ha med ledsager.

Overgrepsmottaket i Bodø tilbyr medisinske undersøkelser, samtaler og kriserådgivning. De sikrer spor, i tilfelle du vil anmelde.

Tilbudet er gratis, og de har taushetsplikt.

**De vanligste medisinske bekymringene de hjelper med er:**

* beskyttelse mot graviditet
* undersøkelse med tanke på seksuelt overførbare infeksjoner
* undersøkelse med sporsikring (dersom du senere ønsker å politianmelde overgrepet er det viktig at sporsikring er gjort)
* behandling av skader
* oppfølging med etterkontroller der dette er ønskelig

**Rådgivning**

* De tilbyr ivaretagelse og omsorg i trygge omgivelser, kriserådgivning og oppfølgingssamtaler til den overgrepsutsatte.
* Ved behov hjelper de med å henvise videre til spesialisthelsetjeneste eller annen hjelpeinstans, også kommunale instanser.
* Også pårørende kan komme til egen rådgivning.
* Overgrepsmottaket bidrar til kontakt med advokat

Informasjon om vold i nære relasjoner, voldtekt og andre seksuelle overgrep finner du også på [dinutvei.no](http://dinutvei.no/). Dinutvei.no er en nasjonal veiviser med en spørsmål-svartjeneste, hvor du som stiller spørsmål er anonym.

**Hjelp til juridiske vurderinger**

Dersom du ønsker å anmelde overgrepet, hjelper de deg med å kontakte politiet. Av etterforskningshensyn er det best hvis dette skjer så snart som mulig.

Hvis du er i tvil om du ønsker å anmelde forholdet, kan du diskutere dette med en advokat. Normalt vil du ha krav på gratis advokatbistand til å følge saken videre.